送交代楊應之判官歸洛
作者：畢仲游
朝代：宋

paragraphs: 借問楊夫子，還家洛浦春。
兩爲黄綬吏，雙健白頭親。
烏帽斜欹面，斑衣穩稱身。
鵲靈方報喜，龜夢久方神。
高卧今賢相，居閒舊老臣。
上堂從隠几，侍坐好書紳。
存沒空懷感，交遊素耐貧。
先生墳上淚，御史甑中塵。
嵩頂饒穿屐，伊流慣幅巾。
直弦歌太尉，曲學笑平津。
自滯心元懶，偷閒味却真。
折腰陶靖節，散髮屈靈均。
王屋風鳴籟，龍門月漾銀。
白芽烹澗水，綠笋當江蓴。
折鹿諸儒喜，騎馿大尹嗔。
贈人袍已弊，賒酒券常新。
小子元疏放，忘歸任屈伸。
馬肝嗟屢食，犬吠脫無因。
文史慚方朔，形骸謝伯倫。
恥同珠履客，寧作醉鄉人。
瓜熟叨爲代，情親願卜鄰。
乞牋金躑躅，試研玉麒麟。
祖道無供帳，停車有吐茵。
心胸兩傾倒，轇轕動星辰。